**บทที่ 1**

**บทนำ**

**ความเป็นมาและความสำคัญ**

 ในการบริหารจัดการการจัดการศึกษาหากผู้บริหารสถานศึกษาไม่ยอมรับว่าตนเองมีความคิดที่ไม่ถูกต้องเกี่ยวกับประสิทธิผล เน้นแต่ในเรื่องของปริมาณที่ตนเองรับผิดชอบอยู่

ก็เป็นเรื่องยากที่จะทำให้โรงเรียนเข้าสู่ความเป็นสากลได้ (ณัฐยา สินตระการผล. 2554) ดังนั้นประสิทธิผลจึงเป็นปัจจัยที่สำคัญยิ่งปัจจัยหนึ่ง ซึ่งประสิทธิผล เป็นการแสดงถึงความสามารถขององค์การที่จะดำเนินการให้บรรลุเป้าหมาย 4 ประการ คือ ความเป็นอันหนึ่งอันเดียวกันในองค์การ (Integration) การปรับตัวของ องค์การให้สอดคล้องกับสภาพแวดล้อม (Adaptability) การปรับตัวขององค์การให้ สอดคล้องกับสังคม (Social relevance) และผลผลิตขององค์การ (Productivity) (อรุณ รักธรรม. 2525) การที่องค์การมีความสามารถใน

การทำงานให้บรรลุเป้าหมายต่าง ๆ ที่ กำหนดไว้ได้นั้นจึงจะได้ชื่อว่าองค์การมีประสิทธิผล Etzioni (1964 : 8) และยังหมายถึงสมรรถนะ (Capacity) ขององค์การในการที่จะอยู่รอด (Survive) ปรับตัว (Adapt) รักษา สภาพ (Maintain) และเติบโต (Grow) ไม่ว่าองค์การนั้นจะมีหน้าที่ใดต้องการให้ลุลวง Schein (1970 : 117) ประสิทธิผลจึงมีความสำคัญต่อองค์การไม่ว่าจะเป็นการช่วยตรวจสอบวัตถุประสงค์กับการจัดตั้งองค์การว่าเป็นไปตามเป้าหมายที่ตั้งไว้หรือไม่นอกจากนั้นยังเป็นการประเมินผลสำเร็จกับวัตถุประสงค์ เปรียบเทียบผลงานที่ดำเนินการได้ตามแผนงานกับวัตถุประสงค์อีกด้วย (ธงชัย สันติวงษ์. 2537 ; อ้างถึงใน ภารดี อนันต์นาวี. 2551 : 204) และสิ่งที่ต้องทำควบคู่ไปด้วยกันกับประสิทธิผลนั้นคงหลีกหนีไม่

พ้นในเรื่องของการบริหารจัดการโดยเฉพาะในปัจจุบันนั้นต้องบริหารจัดการแบบมีส่วนร่วม การบริหารแบบมีส่วนร่วมนั้นมีมาตั้งแต่อดีตจากการที่มนุษย์รวมตัวกันอยู่เพื่อร่วมกันคิดและวางแผนที่จะต่อสู้กับธรรมชาติ การทำกิจกรรมต่าง ๆ โดยลำพังยากที่จะประสบความสำเร็จแต่หากกระทำในรูปของการรวมกลุ่มกันทำโอกาสแห่งความสำเร็จย่อมมีมากกว่า ประเทศชาติ

ที่มีความเจริญก้าวหน้าได้นั้นต้องอาศัยการมีส่วนร่วมเกี่ยวข้องในการช่วยเหลือสนับสนุน(Contribution) มีความรับผิดชอบร่วมกัน (Responsibility) (เมตต์ เมตต์การุณ์จิต. 2553 : 9) การบริหารงานก็เหมือนกับการเอาหลายสิ่งหลายอย่างมารวมอยู่ด้วยกันแล้วก็ใช้หลักการบริหารจัดเข้ามาช่วยในการบริหารจัดการ ดังคำกล่าวที่ว่า การทำให้หน่วยงานย่อย ๆ ทั้งหลายที่สัมพันธ์อิงอาศัยซึ่งกันและกัน เข้ามารวมทำหน้าที่ประสานกลมกลืนเป็นองค์รวมหนึ่งเดียวที่มีความครบถ้วนสมบูรณ์ในตัวซึ่งการบริหารแบบนี้เรียกว่า “การบริหารงานแบบบูรณาการ”

ซึ่งหมายถึง การ บริหาร การจัดสรร ทรัพยากร ความรู้ ความสามารถ เทคโนโลยี การประสานงานและวิธีการบริหารจัดการ เพื่อให้งานบรรลุวัตถุประสงค์ โดยรวมกันทำหน้าที่อย่างกลมกลืนเป็นหนึ่งเดียว พระธรรมปิฏก (ป.อ. ปยุตโต) การบริหารแบบบูรณาการจึงเป็นการบริหารงานแบบมีประสิทธิภาพและเป็นรูปธรรมที่สามารถวินิจฉัยข้อมูล ปัญหา อุปสรรค กำหนดแนวทางแก้ไขปัญหาและดำเนินการให้เป็นไปตามที่ตัดสินใจได้อย่างครบวงจร

การบริหารจัดการในปัจจุบันส่วนใหญ่แล้วเป็นการบริหารจัดการจากภายในองค์กร (Inside out approach) ของตนเองต้องปรับเปลี่ยนมาเป็นการบริหารจัดการแบบลดขั้นตอนการทำงานเน้นการมีส่วนร่วม รับฟังความคิดเห็นจากข้างนอกเข้ามาข้างใน (Outside in) ซึ่งถือว่าเป็นส่วนหนึ่งของการบริหารจัดการเชิงบูรณาการนั้นเองการบริหารจัดการโดยการนำมาใช้รวมกันเป็น

ระบบการบริหารเดียวขององค์กร โดยทุกกระบวนการ ทุกหน่วยงานต้องทำหน้าที่อย่างมีประสิทธิภาพและประสิทธิผลการรวมเข้าด้วยกันเป็นเนื้อเดียวกัน เรียกว่า บูรณาการ (Integrated)

 อย่างไรก็ตามการจัดการศึกษาขั้นพื้นฐานนั้นได้มีกฎหมายรัฐธรรมนูญแห่งราชอาณาจักรไทย พุทธศักราช 2550 มาตรา 80 (3) พัฒนาคุณภาพและมาตรฐานการศึกษา

ในทุกระดับและทุกรูปแบบ จัดให้มีแผนการศึกษาแห่งชาติ กฎหมายเพื่อพัฒนาการศึกษา

ของชาติ และ(4) ส่งเสริมและสนับสนุนการกระจายอำนาจเพื่อให้องค์กรปกครองส่วนท้องถิ่น ชุมชน องค์กรทางศาสนา และเอกชนจัดและมีส่วนร่วมในการจัดการศึกษาเพื่อพัฒนามาตรฐานคุณภาพการศึกษา นอกจากนั้นพระราชบัญญัติการศึกษาแห่งชาติพุทธศักราช 2542 มาตรา 15  การจัดการศึกษามีสามรูปแบบ คือ การศึกษาในระบบ การศึกษานอกระบบ

และการศึกษาตามอัธยาศัย ซึ่งสถานศึกษาอาจจัดการศึกษาในรูปใดรูปแบบหนึ่งหรือทั้ง

สามรูปแบบก็ได้และ หมวดที่ 4 มาตรา 23 กำหนดไว้ว่า “การจัดการศึกษา ทั้งการศึกษา

ในระบบการศึกษานอกระบบ และการศึกษาตามอัธยาศัยต้องเน้นความสำคัญทั้งความรู้ คุณธรรม กระบวนการเรียนรู้ และบูรณาการตามความเหมาะสมในแต่ละระดับการศึกษา

และใน มาตรา 24(4) ได้กำหนดไว้ว่า การจัดการเรียนการสอนโดยผสมผสานสาระความรู้

ด้านต่าง ๆ อย่างได้สัดส่วนสมดุลกัน รวมทั้งปลูกฝังคุณธรรม ค่านิยมที่ดีงามและคุณลักษณะอันพึงประสงค์ในทุกวิชา การบูรณาการ หมายถึง การเรียนรู้ที่เชื่อมโยงศาสตร์ หรือเนื้อหาสาขาวิชาต่าง ๆ ที่มีความสัมพันธ์เกี่ยวข้องกันมาผสมผสานเข้าด้วยกัน เพื่อให้เกิดความรู้ที่มีความหมาย มีความหลากหลาย และสามารถนำไปใช้ประโยชน์ได้จริงในชีวิติประจำวัน

 จึงเห็นได้ว่าในการจัดการศึกษาขั้นพื้นฐานนั้นจะต้องดำเนินไปให้สอดคล้องกับทิศทางของกฎหมายการศึกษานั้นคือต้องจัดให้มีคุณภาพและมาตรฐานในทุกระดับและทุกรูปแบบเน้นทั้งในด้านความรู้คู่คุณธรรมจัดการศึกษาให้เกิดประสิทธิผลโดยการมองที่ความสามารถใน

การทำให้เกิดผล สำเร็จตามเป้าหมายขององค์กรโดยการเอาเทคนิค วิธีการ ทรัพยากรที่มีอยู่

ของแต่ละหน่วยงานมาระดมช่วยกันในการจัดการศึกษาซึ่งเรียกว่าการจัดการศึกษาเชิงบูรณาการนั้นเอง และจากการบริหารจัดการการจัดศึกษาขั้นพื้นฐานในจังหวัดอุดรธานีที่ผ่านมา พบว่า การดำเนินนโยบายด้านการศึกษาขาดความต่อเนื่องส่งผลให้การดำเนินงานไม่มีประสิทธิภาพประสิทธิผล จึงทำให้คุณภาพทางการศึกษาไม่เป็นไปตามเป้าหมายนอกจากนั้นพฤติกรรมการสอนของครูยังยึดการสอนแบบท่องจำ ไม่เน้นการวิเคราะห์และนักเรียน

ก็ไม่ตั้งใจทำข้อสอบ ครูและบุคลากรทางการศึกษาที่จบมาก็สอนไม่ตรงตามคุณวุฒิ

ไม่มีประสบการณ์ ความเชี่ยวชาญและยังมีครูอีกส่วนหนึ่งไม่ให้ความสำคัญกับการสอน ขาดความรู้ใหม่ ๆ นอกจากนั้นกระบวนการบริหารและการจัดการศึกษายังมิได้มีการปฏิบัติอย่างจริงจังที่จะพัฒนาการเรียนการสอน หากมองถึงสำนักงานคณะกรรมการการศึกษาขั้นพื้นฐานกับสำนักงานเขตพื้นที่การศึกษาประถมศึกษาแล้วยังขาดการส่งเสริม สนับสนุนให้โรงเรียนสามารถบริหารจัดการตามหลักการบริหารโดยใช้โรงเรียนเป็นฐานได้อย่างจริงจัง โรงเรียนขาดการส่งเสริมให้เกิดความร่วมมือระหว่างบ้าน องค์กรทางศาสนา สถาบันวิชาการเพื่อพัฒนาการเรียนรู้ให้สถานศึกษาเป็นแหล่งบริการชุมชนในการแสวงหาความรู้อย่างเหมาะสม

ตัวสถานศึกษาก็ขาดการกำหนดทิศทางในการพัฒนาผู้เรียน ครู อีกด้วย และอีกส่วนหนึ่ง

ของปัญหาการจัดการศึกษาได้แก่สถานศึกษาไม่สามารถระดมทรัพยากรจากภายนอก ภาคเอกชน ให้เข้ามามีส่วนร่วมในการบริหารจัดการให้ได้มาตรฐานในรูปแบบของการบริหารที่มุ่งผลสัมฤทธิ์ของงานยังรวมไปถึงระบบดูแลนักเรียนที่ยังไม่ได้รับความร่วมมือสนับสนุนจากผู้ปกครอง ผู้ปกครองมีส่วนร่วมในการวางแผนน้อยมากตลอดจนการปลูกฝังจิตสำนึก

ในความเป็นไทยและวิถีการดำเนินชีวิตที่ยึดหลักปรัชญาเศรษฐกิจพอเพียงให้แก่เยาวชนยังต้องการความร่วมมือ ส่งเสริม สนับสนุนจากทุกภาคส่วน ( สำนักงานเขตพื้นที่การศึกษาประถมศึกษาอุดรธานี เขต 1 รายงานผลการจัดการศึกษาประจำปีงบประมาณ 2557 : 2557)

 ในชีวิตความเป็นจริงของมนุษย์เป็นชีวิตที่บูรณาการไม่ใช่ชีวิตที่แยกส่วน แต่เมื่อสังเกตดูการจัดการศึกษาของทุกวันนี้ พบว่าเป็นการจัดการศึกษาแบบแยกส่วน (Fragmentation)

ซึ่งจะเห็นได้ชัดเจนในระบบโรงเรียนทั้งในระดับประถมศึกษา และมัธยมศึกษาที่มีการจัดการเรียนรู้เป็นรายวิชา และไม่มีความสัมพันธ์ระหว่างวิชาซึ่งส่งผลให้ผู้เรียนจดจำเนื้อหา หรือเรียนรู้ทักษะต่าง ๆ แยกออกจากกันไม่สามารถเชื่อมโยงสิ่งที่เรียนรู้ในรายวิชาต่าง ๆ ได้ จึงทำให้คิดหรือทำสิ่งต่าง ๆ เป็นแบบแยกส่วนมาตลอดซึ่งเมื่อให้คิดวิเคราะห์ผู้เรียนพอคิดวิเคราะห์ได้ แต่ถ้าให้คิดสังเคราะห์มักจะคิดเชื่อมโยงองค์ความรู้ต่าง ๆ ที่เรียนมาไม่ค่อยได้ คือไม่สามารถนำความรู้ในสาขาวิชาต่าง ๆ มาบูรณาการเพื่อให้มีองค์ความรู้ครบถ้วนสมบูรณ์ใน

การทำงาน หรือใช้ในการดำรงชีวิตได้ เนื่องจาก การจัดการเรียนรู้ไม่สัมพันธ์กับความเป็นจริงของชีวิตและทำให้ผู้เรียนเกิดความสับสนระหว่างความรู้ที่เล่าเรียนมาจากโรงเรียนกับ

การดำเนินชีวิต...จากปัญหาดังกล่าวเพื่อให้การจัดการศึกษาระดับการศึกษาขั้นพื้นฐานเป็นไป

อย่างมีคุณภาพ และสามารถพัฒนาผู้เรียนให้บรรลุตามเป้าหมายของหลักสูตรและสามารถแก้ไขปัญหาการจัดการศึกษาแบบแยกส่วนเป็นเฉพาะ ๆ วิชาได้สถานศึกษาจึงต้องจัดการศึกษาแบบบูรณาการและก็ต้องมีการบริหารจัดการเชิงบูรณาการไปด้วย (สำนักวิชาการและมาตรฐานการศึกษา. 2557 : 14)

 ดังนั้นเมื่อมีปัญหาดังกล่าวข้างต้นผู้ศึกษาจึงเห็นถึงความสำคัญและความจำเป็นอย่างยิ่ง

ที่จะศึกษาเรื่องประสิทธิผลการบริหารจัดการการจัดการศึกษาขั้นพื้นฐานเชิงบูรณาการ

ในจังหวัดอุดรธานี ทั้งนี้จะเป็นประโยชน์ต่อสังคม ประชาชน และประเทศชาติทั้งใน

ทางวิชาการและทางปฏิบัติ

**คำถามในการวิจัย**

 1. ประสิทธิผลการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีควรเป็นอย่างไร

 2. ปัจจัยเงื่อนไขที่ส่งผลต่อประสิทธฺการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีเป็นอย่างไร

 3. รูปแบบการบริหารจัดการการศึกษาขั้นพื้นฐานเชิงบูรณาการในจังหวัดอุดรธานี

เป็นอย่างไร

**วัตถุประสงค์ในการวิจัย**

 การวิจัยรูปแบบการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีมีวัตถุประสงค์ดังนี้

 1. เพื่อศึกษาประสิทธิผลการบริหารจัดการการศึกษาขั้นพื้นฐานเชิงบูรณาการ

ในจังหวัดอุดรธานี

 2. เพื่อศึกษาปัจจัยเงื่อนไขที่ส่งผลต่อประสิทธิผลการบริหารจัดการการศึกษาขั้นพื้นฐาน

เชิงบูรณาการในจังหวัดอุดรธานี

 3. เพื่อศึกษารูปแบบการบริหารจัดการการศึกษาขั้นพื้นฐานเชิงบูรณาการในจังหวัดอุดรธานี

**สมมติฐานการวิจัย**

 ปัจจัยเงื่อนไขที่ส่งผลต่อประสิทธิผลการจัดการศึกษาขั้นพื้นฐานเชิงบูรณาการ

ในจังหวัดอุดรธานี ได้แก่ ประสิทธิผลของนโยบาย ความเหมาะสมของกฎหมายและการบังคับใช้ การมีส่วนร่วมของหุ้นส่วน การบูรณาการแผนกับหน่วยงานภาคี การบูรณาการกติการ่วมกัน การบูรณาการทรัพยากร และการบูรณาการแบบยั่งยืน

**ขอบเขตของการวิจัย**

 การวิจัยครั้งนี้ผู้วิจัยได้กำหนดขอบเขตการวิจัยตามจุดมุ่งหมายของการวิจัยออกเป็น

4 ระยะ ดังนี้

 **ระยะที่ 1 การศึกษาระดับประสิทธิผลและปัจจัยเงื่อนไขที่ส่งผลต่อประสิทธิภาพ**

**การบริหารจัดการการศึกษาขั้นพื้นฐานเชิงบูรณาการในจังหวัดอุดรธานี**

 ศึกษาปัจจัยเงื่อนไขที่ส่งผลประสิทธิผลการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีประกอบด้วยรายละเอียด คือ

 1. ขอบเขตด้านพื้นที่ โรงเรียนที่จัดการศึกษาขั้นฐานในระดับประถมศึกษาและโรงเรียนขยายโอกาสทางการศึกษา ในจังหวัดอุดรธานี จำนวน 834 โรงเรียน

 2. ขอบเขตด้านเนื้อหา เป็นการศึกษาปัจจัยเงื่อนไขที่ส่งผลต่อประสิทธิผล

การบริหารจัดการการศึกษาขั้นพื้นฐานเชิงบูรณาการในจังหวัดอุดรธานีดังนี้

 2.1 ตัวแปรอิสระ ได้แก่ ปัจจัยเงื่อนไขที่ส่งผลต่อประสิทธิผลการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีประกอบด้วย

 2.1.1 ประสิทธิผลของนโยบาย
 2.12 ความเหมาะสมของกฎหมาย และการบังคับใช้
 2.1.3 การมีส่วนร่วมของหุ้นส่วน

 2.1.4 การบูรณาการแผนกับหน่วยงานภาคี

 2.1.5 การบูรณาการกติการ่วมกัน

 2.1.6 การบูรณาการทรัพยากร

 2.1.7 การบูรณาการแบบยั่งยืน

 2.2 ตัวแปรตาม ได้แก่ ประสิทธิผบการบริหารจัดการการศึกษาขั้นพื้นฐาน

เชิงบูรณาการในจังหวัดอุดรธานี ประกอบด้วย

 2.2.1 ความเป็นเลิศทางวิชาการ

 2.2.2 สอดคล้องกับสถานการณ์ปัจจุบัน

 2.2.3 สอดคล้องกับความต้องการของประชาชน

 2.2.4 การศึกษามีคุณภาพตามเกณฑ์ของ สมศ.

 3. ขอบเขตด้านแหล่งข้อมูล

 3.1 ประชากร คือ โรงเรียนที่จัดการศึกษาขั้นฐานในระดับประถมศึกษา

และโรงเรียนขยายโอกาสทางการศึกษา ในจังหวัดอุดรธานี จาก 4 สำนักงานเขตพื้นที่การศึกษาประถมศึกษาอุดรธานี เขต 1 – 4 จำนวน 834 โรงเรียน

 3.2 ขอบเขตด้านกลุ่มตัวอย่างที่ใช้ในการศึกษาได้แก่ โรงเรียนที่จัดการศึกษาขั้นพื้นฐานระดับประถมศึกษาและขยายโอกาสทางการศึกษาในจังหวัดอุดรธานี

จำนวน 270 โรงเรียน ส่วนผู้ให้ข้อมูลแต่ละโรงเรียนได้แก่ ประธานคณะกรรมการ

รองคณะกรรมการ และคณะกรรมการสถานศึกษา แห่งละ 3 คน

 4. ขอบเขตด้านระยะเวลา
 ผู้วิจัยจะดำเนินการศึกษาปัจจัยเงื่อนไขที่เอื้อต่อประสิทธิผลการบริหารจัดการการจัดการศึกษาขั้นพื้นฐานเชิงบูรณาการในจังหวัดอุดรธานี ใช้เวลา 6 เดือน คือ

เดือน พฤษภาคม – ตุลาคม พ.ศ. 2556

 **ระยะที่ 2 การศึกษารูปแบบการบริหารจัดการการศึกษาขั้นพื้นฐานเชิงบูรณาการ**

**ในจังหวัดอุดรธานี**

 1. ขอบเขตด้านพื้นที่ โรงเรียนที่จัดการศึกษาขั้นฐานในระดับประถมศึกษา

และโรงเรียนขยายโอกาสทางการศึกษา ในจังหวัดอุดรธานี จำนวน 834 โรงเรียน

 2. ขอบเขตด้านเนื้อหา เป็นการค้นหารูปแบบการบริหารจัดการและแนวทาง

ในการพัฒนาการจัดการศึกษาขั้นพื้นฐานเชิงบูรณาการในจังหวัดอุดรธานีโดยนำตัวแปร

ที่พบว่า มีนัยสำคัญทางสถิติในระยะที่ 1 มาเป็นแนวทางในการตั้งคำถาม

 3. ขอเขตด้านแหล่งข้อมูล

 แหล่งข้อมูลในขั้นตอนนี้ผู้วิจัยใช้เทคนิคในการให้ได้ข้อมูลมาโดยวิธีการประยุกต์ใช้แผนที่ความคิด (Apply mind map for brainstorming) จากโรงเรียนที่เป็นตัวแทนของสำนักงานเขตพื้นที่การศึกษาประถมศึกษาอุดรธานี เขต 1 และ เขต 2 จำนวน 1 โรงเรียน และ สำนักงานเขตพื้นที่การศึกษาประถมศึกษาอุดรธานี เขต 3 และ เขต 4 อีก จำนวน 1 โรงเรียน รวมเป็น 2 โรงเรียน จากนั้นผู้วิจัยทำการวิเคราะห์ สังเคราะห์ เพื่อให้ได้ตัวอย่าง

ที่เป็นกรอบในการเขียนแนวทางการพัฒนาประสิทธิผลการบริหารจัดการการจัดการศึกษา

ขั้นพื้นฐานเชิงบูรณาการในจังหวัดอุดรธานีในระยะที่3 ต่อไป

 4. ขอบเขตด้านระยะเวลา ใช้เวลา 3 เดือน คือ มกราคม – มีนาคม พ.ศ. 2557

 **ระยะที่ 3 การสร้างรูปแบบการบริหารจัดการการศึกษาขั้นพื้นฐานเชิงบูรณาการ**

**ในจังหวัดอุดรธานี**

 1. ขอเขตด้านพื้นที่ การวิจัยในครั้งนี้ดำเนินการในพื้นที่จังหวัดอุดรธานีโดยเน้นไปที่ สำนักงานเขตพื้นที่การศึกษาประถมศึกษาอุดรธานีทั้งสี่ สำนักงานเขตพื้นที่การศึกษาประถมศึกษาอุดรธานี เขต 1 – 4

 2. ขอบเขตด้านเนื้อหา เนื้อหาของการวิจัยในขั้นตอนนี้ได้แก่การสร้างแนวทางการพัฒนาการบริหารจัดการการจัดการศึกษาขั้นพื้นฐานเชิงบูรณาการในจังหวัดอุดรธานีซึ่งผู้วิจัยได้สร้างขึ้นมาเอง

 3. ขอบเขตด้านแหล่งข้อมูล แหล่งข้อมูลในการสร้างแนวทางการพัฒนาการบริหารจัดการการจัดการศึกษาขั้นพื้นฐานเชิงบูรณาการในจังหวัดอุดรธานีเป็นการนำข้อมูลมาจากผลการวิจัยของระยะที่ 1 และระยะที่ 2 โดยการนำมาผนวกเข้าด้วยกันพร้อมกับหลักการ

ที่ได้จากการศึกษาเอกสาร เพื่อทำการวิเคราะห์ สังเคราะห์ แล้วนำมากำหนดเป็นแนวทางในการเขียนรูปแบบการบริหารจัดการการจัดการศึกษาขั้นพื้นฐานเชิงบูรณาการในจังหวัดอุดรธานี

 4. ขอบเขตด้านระยะเวลา ผู้วิจัยใช้เวลา 3 เดือน คือ เดือน พฤษภาคม – กรกฎาคม 2557

 **ระยะที่ 4 การทบทวนและยืนยันรูปแบบการบริหารจัดการการศึกษาขั้นพื้นฐาน**

**เชิงบูรณาการในจังหวัดอุดรธานี**

 1. ขอเขตด้านพื้นที่ การวิจัยในครั้งนี้ดำเนินการในพื้นที่จังหวัดอุดรธานีโดยเน้นไปที่ สำนักงานเขตพื้นที่การศึกษาประถมศึกษาอุดรธานีทั้งสี่ สำนักงานเขตพื้นที่การศึกษาประถมศึกษาอุดรธานี เขต 1 – 4

 2. ขอบเขตด้านเนื้อหา เป็นการยืนยันรูปแบบการบริหารจัดการการศึกษา

ขั้นพื้นฐานเชิงบูรณาการในจังหวัดอุดรธานีจากผลการสร้างในระยะที่ 3 โดยการจัดทำ

การสัมมนาอิงผู้เชี่ยวชาญ Connoisseurship

 3. ขอบเขตด้านแหล่งข้อมูล ผู้ที่จะให้ข้อมูลในขั้นตอนนี้ได้แก่ผู้เชี่ยวชาญ

จากสาขาต่าง ๆ จำนวน 20 คน

 4. ขอเขตด้านระยะเวลา ระยะเวลาในการดำเนินการของการวิจัยในช่วงนี้
ใช้เวลา 4 เดือน คือ เดือน กันยายน - ธันวาคม 2557

**นิยามศัพท์เฉพาะ**

 **รูปแบบการบริหารจัดการการศึกษา** หมายถึง แนวทางหรือแนวปฏิบัติในการบริหารจัดการการศึกษาขั้นพื้นฐานเชิงบูรณาการให้มีประสิทธิผล ซึ่งจำเป็นต้องอาศัย นโยบาย

ผู้นำนโยบายไปปฏิบัติ ปัจจัยในการนำนโยบายไปปฏิบัติให้ประสานสัมพันธ์กับกลยุทธ์ต่าง ๆที่จะทำให้เกิดประสิทธิผล

 **สถานศึกษา** หมายถึง โรงเรียน ของรัฐที่สังกัดสำนักงานเขตพื้นที่การศึกษาประถมศึกษาอุดรธานี เขต 1 – 4 ซึ่งเปิดทำการสอนระดับประถมศึกษา และขยายโอกาส

ทางการศึกษา สำนักงานคณะกรรมการการศึกษาขั้นพื้นฐาน กระทรวงศึกษาธิการ

 **คณะกรรมการสถานศึกษาขั้นพื้นฐาน** หมายถึง คณะกรรมการสถานศึกษาขั้นพื้นฐานตามมาตรา 38 ของพระราชบัญญัติระเบียบบริหารราชการกระทรวงศึกษาธิการ พุทธศักราช 2546 ซึ่งประกอบไปด้วย 1) ผู้แทนผู้ปกครอง 2) ผู้แทนครู 3) ผู้แทนองค์กรชุมชน

4) ผู้แทนองค์การปกครองส่วนท้องถิ่น 5) ผู้แทนศิษย์เก่า 6) ผู้แทนพระภิกษุสงฆ์ หรือผู้แทนองค์กรศาสนาอื่นในพื้นที่ 7) ผู้ทรงคุณวุฒิ เพื่อทำหน้าที่กำกับและส่งเสริมสนับสนุนกิจกา

ของสถานศึกษา

 **สำนักงานเขตพื้นที่การศึกษา** หมายถึง สำนักงานเขตพื้นที่การศึกษาประถมศึกษาอุดรธานี เขต 1 - 4

 **สำนักงานรับรองมาตรฐานและประเมินคุณภาพการศึกษา (สมศ.)** หมายถึง สำนักงานรับรองมาตรฐานและประเมินคุณภาพการศึกษา (องค์การมหาชน) เรียกโดยย่อว่า “สมศ.”

จัดตั้งโดยพระราชกฤษฎีกาจัดตั้งสำนักงานฯ พ.ศ. 2543 โดยมีวัตถุประสงค์เพื่อพัฒนาเกณฑ์และวิธีการประเมินคุณภาพภายนอก และทำการประเมินผลการจัดการศึกษา

 **ปัจจัยที่มีอิทธิพลต่อการบริหารจัดการ** หมายถึง หนทางที่จะต้องทำตามแล้วทำให้

การบริหารจัดการการศึกษาขั้นพื้นฐานเชิงบูรณาการเกิดประสิทธิผล ได้แก่

 **ประสิทธิผลของนโยบาย** หมายถึง ผลที่เกิดจากการบูรณาการนโยบายกับหน่วยงานภาคีที่ทำให้การจัดการเรียนการสอนมีคุณภาพมากยิ่งขึ้น สาธารณะชน ผู้ปกครอง ประชาชนทั่วไป ตลอดจนผู้ผลิตมีความพึงพอใจ

 **ความเหมาะสมของกฎหมาย และการบังคับใช้** หมายถึง ระเบียบ กฎ กติกา ที่ตกลงร่วมกันระหว่างหน่วยงานภาคีเครือข่ายเกี่ยวกับการจัดการศึกษาและใช้ได้อย่างเป็นรูปธรรม

 **การมีส่วนร่วมของหุ้นส่วน** หมายถึง การมีส่วนร่วมของชุมชน ผู้ปกครอง และภาคีเครือข่ายในการบริหารจัดการการจัดการศึกษา

 **การบูรณาการแผนกับหน่วยงานภาคี** หมายถึง การนำแผนของโรงเรียนผนวกเข้าด้วยกันกับของภาคีเครือข่ายหรือนำแผนของภาคีเครือข่ายมาเป็นส่วนประกอบของแผนโรงเรียน

 **การบูรณาการกติการ่วมกัน** หมายถึง การนำข้อกำหนดของสมาชิกภาคีเครือข่ายมา

ร่วมปรึกษาหารือกันและกำหนดเป็นแนวทางในการปฏิบัติงานร่วมกันอย่างมีประสิทธิภาพ

 **การบูรณาการทรัพยากร** หมายถึง การนำวัสดุ อุปกรณ์ ของแต่ละองค์กรที่มีอยู่มา

ร่วมดำเนินการเพื่อให้โครงการต่าง ๆ ของสมาชิกเครือข่ายสำเร็จลุล่วงไปด้วยดี

 **การบูรณาการแบบยั่งยืน** หมายถึง การทำให้องค์ประกอบต่าง ๆ ที่มีอยู่เข้ามารวมอยู่ด้วยกันเป็นองค์รวม (Holistic) อย่างมีความสมดุล (Balance) โดยคำนึงถึงความต้องการของสมาชิกภาคีเครือข่าย และเกิดความยุติธรรมในสังคมทั้งในสภาพที่เป็นอยู่ในปัจจุบันและ

สิ่งที่จะเกิดขึ้นในอนาคต

 **ประสิทธิผลของการจัดการศึกษา** หมายถึง ผลที่เกิดขึ้นจากการจัดการศึกษา

ของสถานศึกษานักเรียนมีคุณภาพตามเกณฑ์มาตรฐานการศึกษาขั้นพื้นฐานและบรรลุ

ตามเป้าหมายวัตถุประสงค์ของหลักสูตรสถานศึกษา

 **ความเป็นเลิศทางวิชาการ** หมายถึง ผลที่เกิดจากการจัดกิจกรรมการเรียนการสอนเป็น

ที่ยอมรับของ สาธารณะชน ผู้ปกครอง ตลอดจนประชาชนทั่วไป

 **สอดคล้องกับสถานการณ์ปัจจุบัน** หมายถึง การจัดการเรียนการสอนหรือผลสัมฤทธิ์ทางการเรียนมีความกลมกลืนกับสถานะกาลหรือสภาพในปัจจุบัน

 **สอดคล้องกับความต้องการของประชาชน** หมายถึง ผลการจัดการศึกษาเป็นไป

ตามหรือใกล้เคียงกับสิ่งที่ประชาชนต้องการให้เกิดขึ้น

 **การศึกษามีคุณภาพตามเกณฑ์ของ สมศ.** หมายถึง ผลการประเมินจากสำนักงานรับรองมาตรฐานและประเมินคุณภาพการศึกษา

 1. ด้านการบริหารที่ประกอบด้วย ผู้บริหารมีคุณธรรม จริยธรรมมีภาวะผู้นำ สถานศึกษามีการจัดองค์กร โครงสร้าง ระบบการบริหารงาน และพัฒนาองค์กรอย่างมีระบบครบวงจร มีการบริหารโดยใช้สถานศึกษาเป็นฐาน สถานศึกษามีการจัดหลักสูตรและกระบวนการเรียนการสอนที่ยึดผู้เรียนเป็นสำคัญ สถานศึกษามีการจัดกิจกรรมส่งเสริมคุณภาพผู้เรียนอย่างหลากหลาย สถานศึกษามีการจัดสภาพแวดล้อมและการบริการที่ส่งเสริมให้ผู้เรียนได้พัฒนาตามธรรมชาติเต็มศักยภาพ

 2. ด้านการจัดการเรียนรู้ซึ่ง หมายถึง ครูผู้สอนมีคุณธรรม จริยธรรม มีวุฒิ/ความรู้ความสามารถตรงกับงานที่รับผิดชอบ หมั่นพัฒนาตนเอง เข้ากับชุมชนได้ดี และมีครูพอเพียง ครูมีความสามารถในการจัดการเรียนการสอนอย่างมีประสิทธิภาพ และเน้นผู้เรียนเป็นสำคัญ

 3. ด้านผู้เรียน ได้แก่ ผู้เรียนมีคุณธรรม จริยธรรม และค่านิยมที่พึงประสงค์ ผู้เรียนมีจิตสำนึกในการอนุรักษ์และพัฒนาสิ่งแวดล้อม ผู้เรียนมีทักษะในการทำงาน รักการทำงาน สามารถทำงานร่วมกับผู้อื่นได้และมีความรู้สึกดีต่ออาชีพที่สุจริต ผู้เรียนมีความสามารถ

ในการคิดวิเคราะห์ คิดสังเคราะห์ มีวิจารณญาณ มีความคิดสร้างสรรค์ คิดไตร่ตรอง และ

มีวิสัยทัศน์ ผู้เรียนมีความรู้และทักษะที่จำเป็นตามหลักสูตร ผู้เรียนมีทักษะในการแสวงหาความรู้ด้วยตนเอง รักการเรียนรู้ และพัฒนาตนเองอย่างต่อเนื่อง ผู้เรียนมีสุขนิสัย สุขภาพกาย และสุขภาพจิตที่ดี ผู้เรียนมีสุนทรียภาพและลักษณะนิสัยด้านศีลปะ ดนตรี และด้านกีฬา

 4. ด้านชุมชน หมายถึง สถานศึกษามีการสนับสนุนและใช้แหล่งเรียนรู้และ

ภูมิปัญญาท้องถิ่น และ สถานศึกษามีการร่วมมือกันระหว่างบ้าน องค์กรทางศาสนา สถาบันทางวิชาการและองค์กรภาครัฐ เอกชน เพื่อพัฒนาวิถีการเรียนรู้ในชุมชน ที่สำนักงานรับรองมาตรฐานและประเมินคุณภาพการศึกษา (สมศ.)ให้การรับรอง

**ประโยชน์ที่ได้รับจากการวิจัย**

 การวิจัยรูปแบบการบริหารจัดการการศึกษาขั้นพื้นฐานเชิงบูรณาการในจังหวัดอุดรธานีในครั้งนี้จะได้รับประโยชน์ดังนี้

 1. ได้ข้อสนเทศเกี่ยวกับปัจจัยเงื่อนไขที่เอื้อต่อรูปแบบการบริหารจัดการการศึกษา

ขั้นพื้นฐานเชิงบูรณาการในจังหวัดอุดรธานี

 2. ได้แนวทางในการพัฒนารูปแบบการบริหารจัดการการศึกษาขั้นพื้นฐานเชิงบูรณาการในจังหวัดอุดรธานี

 3. ผลการวิจัยสามารถนำไปกำหนดเป็นนโยบายในระดับโรงเรียนเกี่ยวกับการกำหนดนโยบายเชิงบูรณาการ

 4. สำนักงานเขตพื้นที่การศึกษาประถมศึกษาอุดรธานี เขต. 1 – 4 สามารถนำแนวทางไปดำเนินการให้เกิดประสิทธิผลต่อการบริหารจัดการการศึกษาขั้นพื้นฐานเชิงบูรณาการ

แก่โรงเรียนในสังกัดได้